Styret si faglege grunngjeving er:

Brynhild Salamonsen: 

Oppgåva tar for seg i kva grad norsk rett gir vern mot miljø- og helseskadelege produkt, slik at bruken av slike produkt blir begrensa. Ho konkluderer med at dei rettslege reglane i seg sjølv gir eit svœrt begrensa vern mot miljøskadelege og helseskadelege produkt. Det er derimot ei detaljert regulering gjennom forskrifter, men den innebœrer også ein statisk tilstand som lett vil bli hangande etter den teknologiske utviklinga. Eit produkt kan ha gjort stor skade før regelverk blir sett i verk som regulerer bruken.

Salomonsen viser også korleis overføring av lovgivarkompetanse til EU gjennom EØS- avtalen er eit hinder for å stille opp eit formelt vern i lovgivinga. Ho peikar vidare  på manglande vilje i forvaltninga til å sanksjonere brot på lovgivinga på dette feltet. Trass i desse problema konkluderer Salomonsen med at rettsreglar kan vere viktige reiskapar på miljøområdet, ved at dei kan ha ein viss normativ effekt, og kan kombinerast med andre miljøpolitiske verkemiddel.

Nina Østlyngen: 

“Barndom i Alta i mellomkrigstida.” er eit bidrag til barndomshistoria, eit felt som er lite undersøkt. Den kan også karakteriserast som lokal- , sosial-, og kulturhistorie. Ho er ei uvanleg brei og detaljert  beskriving av levekår, arbeidssosialisering, leik og skolegang i Alta i denne tida. Kjeldegrunnlaget er serleg medisinalberetningar og skolearkiv, og serleg  folketeljinga frå 1930, som ho har brukt til å følgje kvar einskild husstand i Alta. Det viktigaste kjeldetilfanget er likevel intervju ho har gjort av vel 20 informantar. Dette materialet er sett både i eit kjønnsperspektiv og eit etnisk perspektiv, forutan at sosiale og økonomiske skilnader er viktige. 

Østlyngen gir eit viktig bidrag til den historia som vart brent og utsletta. Framstillinga er fargerik og detaljrik, fengande og underhaldande, ikkje minst på grunn av eit rikt materiale frå informantane. Ho er lyttande og skriv med stor respekt og forståing for menneska og livsforholda. Samstundes har oppgåva ein kvantitativ stamme, serleg gjennom folketeljingsmaterialet, og med denne forankringa i kjeldene er oppgåva solid og pålitande i sine mange detaljar. Også denne oppgåva fungerer folkeopplysande i beste forstand.

Salamonsens og Østlyngens oppgåver er begge viktige. Dei fyller på kvar sin måte eit behov, og fortener å bli godt kjent og brukt langt utanfor universitetsmiljøa.  Begge er dessutan innretta på lesarar både i og utanfor fagmiljøa. Dei viser på kvar sitt vis eit etisk engasjement, som kjem fram i val av tema, i sjølvstendig og mogen argumentasjon og i ei grundig og forplikta gjennomføring. Dei har også begge ein personleg og sikker tone. 

